2025. szeptember 18.

SAJTÓKÖZLEMÉNY

KUTATÓK ÉJSZAKÁJA - AZ ELI ALPS KÜLÖNLEGES PROGRAMOKKAL KÉSZÜL

**Hagyományosan szeptember utolsó hétvégéjén tartják Európa-szerte a Kutatók Éjszakája rendezvénysorozatot – az ELI ALPS szeptember 26-án 17 órától várja az érdeklődőket.**

**Minden tudományos felfedezés kérdésekkel kezdődik: Mi és miért történt? Hogyan magyarázhatjuk meg a jelenséget? És mi lenne, ha kipróbálnánk valami újat? És annak mi lesz a következménye? Ez a tudásvágy viszi a kutatókat előre – és erre épül a Kutatók Éjszakája rendezvénysorozat is, amelyhez idén is csatlakozik a központ.**

Az est során a fizika varázslatos világába nyerhetnek bepillantást a látogatók, miközben játékos, látványos és gondolatébresztő programokon vehetnek részt. Az intézet munkatársai egyebek mellett bemutatják a nagyintenzitású lézerek működését, beszélnek a fényforrások spektrumáról és a vákuumtechnológiákról, az érdeklődők kézbe vehetnek különleges alkatrészeket, illetve interferencia kísérletek részesei lehetnek. A látogatók VR-szemüveggel virtuális laboratóriumban mozoghatnak, megcsodálhatják az optikai műhely egyedi termékeit. Folyékony nitrogénnel dermesztő kísérleteket is bemutatnak. Aki akar, lézersakkozhat, kvantumkaszinóba mehet, illetve fitneszlabdák segítségével keresztrejtvényt oldhat meg. (A helyes megfejtők a belső terekbe is betekinthetnek.) Mivel 2025. a Kvantumtudomány Éve, így hangsúlyt kapnak azok a felfedezések, amelyekkel ez a különös tudományterület gazdagította életünket.

A Fókusz – Interaktív látogatói tér megtekintése mellett a kísérleti csarnokba is szerveznek túrát.

**Előadások:**

- ELI ALPS, lézerek, attoszekundumos impulzusok és „fény”-es Nobel díjak (Varjú Katalin)

- Fény-anyag kölcsönhatás nanoméretekben (Márton Zsuzsanna)

**Jöjjön el, kérdezzen, élje át a tudományos felfedezés örömét!**

A Kutatók Éjszakája rendezvényünkön – immáron negyedik alkalommal - hirdetjük meg Művészet a tudományban című pályázatunkat. A felhívás célja, hogy az intézetünkben született kutatási eredményeinket megörökítő képekből művészeti alkotások szülessenek. Tavalyi felhívásunkra 72 művet küldtek be a pályázók.

 **A belépés díjtalan, de a rendezvényen való részvétel regisztrációhoz kötött.** Előzetesen regisztrálni 2025. szeptember 25-ig itt lehet: <https://indico.eli-laser.eu/event/222/>

Szeptember 26-án a helyszínen is lesz lehetőség regisztrálni, de a gördülékenyebb beléptetés érdekében kérjük látogatóinkat, ha tehetik, előzetesen tegyék meg.

**Helyszín:**ELI ALPS épülete Szeged, Wolfgang Sandner utca 3.

**Időpont:** 2025. szeptember 26., 17-21 óráig

További információ:

Marton Katalin HR és kommunikációs osztályvezető

E-mail: katalin.marton@eli-alps.hu

Tel.: +36 70 932-2477

The Extreme Light Infrastructure ERIC I ALPS Facility I Wolfgang Sandner utca 3., H-6728 Szeged I www.eli-alps.hu